CC 20220801
Айалга шиҥжӱде тудулат - altaicholmon\nБу јуукта ӧскӱс ле ада-энезиниҥ кичеемели јок арткан балдардыҥ Горно-Алтайскта Г. К. Жуковтыҥ адыла адалган школ-интернадыныҥ кӧп тоолу ӱренеечилери эмчиликке јаттыргызылган. Мындый јаан чочыдулу айалга боло бергениле колбой Алтай Республиканыҥ башчызы Олег Хорохордин ведомстволор ортодо экстренный јуун ӧткӱрген.\nАнда Роспотребшиҥжӱниҥ тергеелик башкартузы-ныҥ, АР-дыҥ ӱредӱ ле билим аайынча министерство-зыныҥ, су-кадыкты корыырыныҥ министерствозыныҥ, ӧрӧ адалган школ-интернаттыҥ администрациязыныҥ чыгартулу улузы турушкан.\nОлег Хорохордин балдар оорыырда, школ-интернаттыҥ башкартузы андый айалга боло бергенин јажырганын, кату карантин учреждениеде ӧйинде тургузылбаганын темдектеген.\nКочкор айдыҥ 6-чы кӱнинеҥ ала школ-интернатта инфекция таркап баштаган. Оноҥ улам эмчиликтиҥ инфекционный бӧлӱгине аденовирусту деп серемјилеткен 27 бала јаттыргызылган. Шиҥжӱ ӧткӱрилип, ӱренчиктерге ууры орто ло јеҥил кемдӱ «острый гастроэнтерит» деген диагноз тургузылган, тӧрт балада аденовирус ооруныҥ возбудители табылган.\nАлтай Республиканыҥ ӱредӱ ле билим аайынча министриниҥ молјуларын бӱдӱрип турган Ольга Саврасованыҥ јетиргениле, су-кадыгыныҥ айалгазы коомойтып турган деп баштапкы комыдалдар тӧрт баладаҥ кочкор айдыҥ 6-чы кӱнинде болгон. Баштары оорып турган ла эди-каны изип чыккан бу балдар балдардыҥ республикан эмчилигине аткарылган. Оорыган балдардыҥ тоозы оныҥ кийнинеҥ кӧптӧй берген.\n«Тургуза ӧйдӧ ведомственный шиҥжӱ тӧзӧлгӧн, дезинфекционный иштер ӧткӱрилген. Роспотребшиҥжӱниҥ тергеелик башкартузыныҥ предписаниезине тӧзӧлгӧлӧнип, кочкор айдыҥ 13-чи кӱнине јетире карантин јарлалган» — деп, Ольга Саврасова айткан.\nРоспотребшиҥжӱниҥ Алтай Республика аайынча башкартузыныҥ јааны Леонид Щучиновтыҥ айтканыла болзо, эпидемиологический шиҥжӱ ӧйинде ӱредӱлик учреждениениҥ јамылу улузы балдар оорыганын јажырганы темдектелген. Мынаҥ улам инфекция школдыҥ ӱренеечилери ортодо таркаар айалга боло берген. Балдар ортодо быжу медициналык шиҥдеш ӧткӱрер иш тӧзӧлбӧгӧн.\nБу ок ӧйдӧ Роспотребшиҥжӱниҥ тергеелик бӧлӱгиниҥ јааны Леонид Щучинов школ-интернатта боло берген айалга керегинде тергеениҥ башкараачызына ӧйинде айтпаган.\nТургуза ӧйдӧ бастыра ӱренчиктер медициналык шиҥжӱ ӧдӧт. Интернаттыҥ ашканазында, группаларда ла кыптарда адакы дезинфекция ӧткӱрилген ле дезинфекционный режим тыҥыдылган. Инфекция кайдаҥ, канай табылганын јартаары јанынаҥ эпидемиологический шиҥжӱ улалганча.\nАР-дыҥ су-кадыкты корыыры аайынча министри Сергей Коваленко тергеениҥ башчызын тургуза ӧйдӧ балдардыҥ јӱрӱмине чочыду јок болгон деп бӱдӱмјилеген ле ӱч балада ууры орто кемдӱ острый инфекционный гастроэнтерит, арткандарында бу ооруныҥ јеҥил бӱдӱм-кеми темдектелгенин айткан. Министрдиҥ угусканыла, оорыган балдардыҥ бастыразы керектӱ эмдешти алат. «Эртен тӧрт бала эмчиликтеҥ чыгар. Бактериологический шиҥжӱлердиҥ турулталары олордо отрицательный» — деп, министр айткан.\nМындый учуралдар болбос керек, је качан мындый айалга боло берген соҥында, јаҥдар керектӱ иштерди тӱрген ӧткӱрер учурлу болгонын Олег Хорохордин темдектеген. «Бис балдарга керектӱ болушты јетирер, айалганы шиҥдеер, нениҥ учун мынайда боло бергенин оҥдоор ло мындый айалгалар школ-интернатта да, тергеениҥ ӧскӧ дӧ социальный учреждениелеринде болбозын деп, керектӱ иштерди ӧткӱрер учурлу» — деп, ол айткан.\n«Бу айалгала колбой ведомстволор ортодогы камысты башкарары Алтай Республиканыҥ башкарузыныҥ председателиниҥ баштапкы ордынчызы Алексей Тюхтеневке молјолгон. Профильный ведомстволорло ӧмӧ-јӧмӧ ишти аайлу башту тӧзӧӧр лӧ бурулу улусты каруузына тургузары аайынча шӱӱлтелерди эдер керек» — деп, тергеениҥ башчызы айткан.\nЭмди бу айалгала колбой бӱгӱнги кӱнде кандый иштер ӧткӱрилип турганын кӧрӧктӧр.\nАлтай Республиканыҥ прокуратуразы ӱредӱлик организацияныҥ ӱренеечилериниҥ су-кадыгын корыыры керегинде јасакберимниҥ некелтелери бузулган ба деп шиҥжӱ ӧткӱрет. Оныҥ турулталары аайынча, тӧзӧлгӧ бар болзо, прокурордыҥ јанынаҥ чокым ајарулар болор.\nЭмчиликке јаттыргызылган 27 баладаҥ тӧртӱзи јазылып, эмчиликтеҥ чыккан. Арткан 23 баланыҥ су-кадыгыныҥ айалгазы кем јок, керектӱ эмденишти олор толо кеминде алат.\nРоспотребшиҥжӱниҥ Алтай Республика аайынча башкартузы школ-интернатта шиҥжӱ ӧткӱрип, санитарный јасакберимниҥ некелтелерин бускан ла оноҥ улам балдар оорыган кӧп тоолу учуралдар болгонын темдектеген. Специалисттер школ-интернатта балдарды Роспотребшиҥжӱле јӧптӧлбӧгӧн аш-курсакла азыраганын илелегендер. Белен курсактарга эдилген санитарный некелтелер бузулган учуралдар темдектелген, курсактар такыптаҥ изидилген, балдар таҥынаҥ гигиенаныҥ некелтелерин бузуп турган ба деп ајару эдилбеген, балдарды бракеражты ӧтпӧгӧн курсакла азыраган учуралдар болгон, тӧжӧк-јастык, коларткыштар ӧйинде солылбай турганы јарталган, кыптарды, туалеттерди арутаар иш чыҥдый эдилбеген. Дезинфекция аайынча иштер ӧткӱргенде, дезинфекцияныҥ ӧйи ӧдӱп калган чейинтилери тузаланылган.\nЭпидемиологический шиҥжӱ ӧйинде ӱредӱлик учреждениениҥ башкартузы балдар оорыганын јажырганы темдектелген. Балдардыҥ медициналык шиҥдежи јазап ӧткӱрилбеген. Школ-интернатка карантин салынарда, оорып турган балдар кала тыштындӧӧн барып јӱрген, ӱредӱлӱ заведениениҥ ишчилери балдарды бойлоры эмдеген. Тургуза ӧйдӧ школ-интернаттыҥ бастыра ӱренеечилери медициналык шиҥжӱге алылган.\nИлелелген бузуштар аайынча юридический лицого ло јамылу улуска административный керек ачылган.\nОорыган балдардаҥ алынган материалдар аайынча лабораторный шиҥжӱ ӧткӱрилген ле РНК норовирус болгоны темдектелген. Оору кандый шылтактардаҥ улам табылганын, инфекция канайда таркаганын јартаары аайынча эпидемиологический шиҥжӱ иш улалат. Роспотребшиҥжӱниҥ тергеелик башкартузы айалганы шиҥжӱде тудат.\nБис балдар тӱрген јазылып, ӱредӱзин улалтарына иженедис.